দিল্লির মুখ্যমন্ত্রী অরবিন্দ কেজরীবাল এবং চার আপ নেতার বিরুদ্ধে মানহানির মামলা করলেন কেন্দ্রীয় অর্থমন্ত্রী অরুণ জেটলি। সোমবার সকালে আদালত খুলতেই পাটিয়ালা হাউস কোর্টে ১০ কোটি টাকা ক্ষতিপূরণ দাবি করে মানহানির মামলা দায়ের করেছেন তিনি। কেজরীবাল ছাড়া আপ-এর বাকি যে পাঁচ নেতার বিরুদ্ধে জেটলি মামলা করেছেন তাঁরা হলেন, সঞ্জয় সিংহ, রাঘব চাঢা, আশুতোষ, কুমার বিশ্বাস এবং দীপক বাজপেয়ী। অরুণ জেটলির অভিযোগ, ডিডিসিএ দুর্নীতিতে তাঁর যোগ নিয়ে ভিত্তিহীন অভিযোগ করা হয়েছে। ওই অভিযোগের ফলে তাঁর ভাবমূর্তিতে আঘাত করা হয়েছে বলে অভিযোগ অর্থমন্ত্রীর। 
উল্লেখ্য, রবিবারই গোপাল সুব্রহ্মণ্যমের নেতৃত্বে ডিডিসিএ দুর্নীতি নিয়ে তদন্ত কমিশন গঠন করেছে। সোমবার কেজরীবাল টুইট করে জানিয়েছেন, ডিডিসিএ দুর্নীতির তদন্ত এবং রাজ্য সচিবালয়ে সিবিআই তল্লাশি নিয়ে আলোচনার জন্য বিশেষ অধিবেশন ডাকা হচ্ছে। সিবিআই তল্লাশির পর থেকেই সরব আপ। কেজরীবাল প্রথমে প্রধানমন্ত্রী নরেন্দ্র মোদীর দিকে আঙুল তুললেও পরে জেটলিকে নিশানা করেন। পাশে পেয়ে যান বিজেপিরই সাংসদ তথা প্রাক্তন ক্রিকেটার কীর্তি আজাদকে। সোমবার এই ইস্যুতে লোকসভায় বিবৃতি দেন অরুণ জেটলি। মুখ খোলেন কীর্তি আজাদও।
আগামী ৫ জানুয়ারি পরবর্তী শুনানির দিন ধার্য করেছে আদালত।